Echidna aukštyn

„Echidna aukštyn“ – kintantis muzikanto ir rašytojo Ramūno Jaro muzikinis projektas, suformavęs kultinių gerbėjų ratą („cult following“). Nuo 2010 m. R. Jaras „Echidną aukštyn“ vadina viena iš savo kuriamos muzikos koncepcijų, išreiškiančią ne avangardinį, pop, rap ir rock stilių. Geriausiomis „Echidna aukštyn“ dainomis laikomos „Tomas!“ ir „Nida!“

Istorija 
Koncepciją R. Jaras pirmą kartą subūrė 1990 metais. Greičiausiai grupės genezės vieta buvo „Pegaso“ kavinė Kauno centre. Tais metais buvo sukurtos niekur neskelbtos dainos „Viešpatis Songaila“, „Aš motociklą pirkau“ ir kitos. „Echidna aukštyn“ repetavo Kauno 28-osios vidurinės mokyklos (dab. „Atžalyno“) salėje, „Atgajos“ patalpose ir LMTA Kauno fakultete.

Pirmasis repo stiliaus kūrinys „Jisai iškrito“ nuskambėjo Lietuvos radijo laidoje „Top 10“ 1991 metais.

R. Jaras „Echidnoje aukštyn“ kūrė įvairiais stiliais, nuo roko, džiazo iki avangardo. Nuo 1996 m. „Echidna aukštyn“ atlieka, įkūrėjo žodžiais sakant, tik „suprantamą“ muziką, t. y., muziką su ritmu ir melodija. Nuo 1996 m. eksperimentinę, new age ir noise stilių muziką autorius ėmė kurti savo koncepcijai ENDICHE VIS.SAT.

Autorystė 

Tik daina „Žalgieris“ priklauso Konstantino Kružiko plunksnai. Kiti kūriniai sukurti Ramūno Jaro.

Leidiniai 
 „Demo“ (1992 m.)
 „Paskutinė požemių muzika“ (1993 m.)
 „Apsakyms apė pradžią ir galą pasaulės“ (1994 m.)
 „Neklausomi Echidnos gabalai I-II“ (1995 m.)
 „Ramybės studija“ (1996 m.)
 „Letūvos valstybė“ (1997 m.)
 „Transformacija“ (2000 m.)
 „Geriausi“ (2001 m.)
 „Nida! ir Tomas!“ (2007 m.)

Esama į leidinius nesurinktų atskirų dainų, tarp kurių paminėtina radijo stotyse skambėjusi „Pornografija“.

„Echidna aukštyn“ įrašų galima rasti Lietuvos FTP serveriuose, ją dažnai transliuoja Vilniaus radijo stotis A2.

2005–2006 m. Ramūnas Jaras pasirodydamas renginiuose nemokamai dalindavo CDR, pavadintą „Jaro ūdas“ su visais „Echidna aukštyn“ ir ENDICHE VIS. SAT kūriniais, konvertuotais į mp3 formatą.

Koncertai 
Pirmą kartą ansamblis koncertavo 1993 m. vasarą, Kaune. Tai buvo penkių koncertų ciklas, kurie vyko geležinkelio stotyje, ant kelto, inkaruojamo Nemuno viduryje, Laisvės alėjoje prie Muzikinio teatro, prie Soboro bei Menininkų namuose.

1995 metais „Echidna aukštyn“ grojo „Lango“ klube Vilniuje, „Trabi“ bare Panevėžyje ir „Kurpių“ bare Klaipėdoje.

2007 m. balandžio 14 grupė grojo Vilniaus „Gyvas DIY“ klube, renginyje PERINEUM NOISE FEST.

2007 m. spalio mėn. grupė grojo „Antipop's“ festivalyje Kaune.

Čia pateiktas neišsamus koncertų sąrašas. Šiuo metu Ramūnas Jaras kaip „Echidna aukštyn“ koncertuoja retai.

Nariai 

„Echidna aukštyn“ kviestinius muzikantus galima suskirstyti į dažniau grupėje grojančius ir kelis ar vieną kartą pasirodžiusius atlikėjus.

Grupės veikloje dažniau pastebimi muzikantai:
 Gytis „Kingas“ (mušamieji, grupė „Angis“),
 Laura Šalčiūtė (smuikas, klavišiniai, vokalas),
 Darius Tamulis (bosinė el. gitara).

Grupės veikoje dalyvauja retai:
 Mečislovas Litvinskis (gitara, mušamieji),
 Skaidra Jančaitė (balsas),
 Arma „Perineum“ (klavišiniai),
 Vytautas Žygas (klarnetas, balsas).

Grupės veikoje nedalyvauja:
 Andrius Žiura (klarnetas, balsas),
 Edvinas Zubrys (klarnetas),
 Marius Norvaiša (saksofonas),
 Neringa Norvaišienė (balsas),
 Audrius Fiodorovas (kontrabosas),
 Rasa L. Macijauskaitė (klavišiniai instrumentai),
 Gintaras Labutis (saksofonas, balsas),
 Marius Salynas (klavišiniai),
 Tomas Mykolaitis (gitara),
 Jurga Adomkutė (fleita).
Ramūnas Jaras teigia, kad grupėje iš viso grojo apie penkiasdešimt žmonių.

Nuorodos 
 Oficialus Ramūno Jaro, „Echidna aukštyn“ ir ENDICHE VIS.SAT tinklalapis 
 

Lietuvos atlikėjai